
BIROULUI  PERMANENT

AL

CAMEREI DEPUTAŢILOR

  

Vă înaintăm, alăturat, RAPORTUL COMUN asupra proiectului de Lege pentru completarea art.25 din Legea nr.230/2007 privind înfiinţarea, organizarea şi funcţionarea asociaţiilor de proprietari, trimis Comisiei juridice, de disciplină şi imunităţi și Comisiei pentru administrație publică și amenajarea teritoriului, cu adresa nr. PL- x 50 din 1 februarie 2017 şi înregistrată cu nr. 4c-11/227 din 2 februarie 2017, respectiv cu nr. 4c-6/50/2017.
     În raport cu obiectul şi conţinutul său, propunerea legislativă face parte din categoria legilor ordinare.

                  PREŞEDINTE,                                            PREŞEDINTE,                                           

              Eugen NICOLICEA                                      Cristian BUICAN

asupra proiectului de Lege pentru completarea art.25 din Legea nr.230/2007 privind înfiinţarea, organizarea şi funcţionarea asociaţiilor de proprietari
(PLx.50/2017)


 În conformitate cu prevederile art.95 din Regulamentul Camerei Deputaţilor, republicat, prin adresa nr. PLx.50 din 1 februarie 2017, Comisia juridică, de disciplină şi imunități şi Comisia pentru administrație publică și amenajarea teritoriului au fost sesizate spre dezbatere în fond cu proiectul de Lege pentru completarea art.25 din Legea nr.230/2007 privind înfiinţarea, organizarea şi funcţionarea asociaţiilor de proprietari.
Potrivit dispoziţiilor art. 75 din Constituţia României, republicată, şi ale art.92, din Regulamentul Camerei Deputaţilor, republicat, Camera Deputaţilor este Cameră decizională. 

Consiliul Legislativ, prin avizul nr. 695 din 13.07.2016, a avizat favorabil iniţiativa legislativă, cu observații și propuneri.

Guvernul a transmis un punct de vedere prin care nu susține inițiativa legislativă.

Senatul, în calitate de primă Cameră sesizată, a adoptat proiectul de lege, în şedinţa din 22 decembrie 2017 ca urmare a depășirii termenului de adoptare, potrivit art.75 alin.(2) teza a III-a din Constituția României republicată .
Proiectul de lege are ca obiect reglementarea completarea art.25 din Legea nr.230/2007 privind înfiinţarea, organizarea şi funcţionarea asociaţiilor de proprietari, propunându-se ca hotărârile adunărilor generale cu privire la stabilirea fondului de investiții pentru înlocuirea sau reabilitarea coloanelor de apă caldă sau rece, a celor de gaze sau de căldură pentru țevile care traversează apartamentele să se adopte cu votul majorității membrilor asociației de proprietari, prin excepție de la prevederile art.25 alin.(1) lit.b), ce prevede ca: ”Pentru hotărârile cu privire la stabilirea fondurilor de investiţii pentru consolidare, reabilitare şi modernizare, votul fiecărui proprietar are o pondere egală cu cota-parte din proprietatea comună”.
Membrii Comisiei juridice, de disciplină şi imunităţi şi membrii Comisiei pentru administrație publică și amenajarea teritoriului au examinat proiectul de lege în şedinţe separate. 



Membrii Comisiei pentru administrație publică și amenajarea teritoriului au dezbătut iniţiativa legislativă în şedinţa din 21 februarie 2017. Din numărul total de 25 membri ai Comisiei pentru administrație publică și amenajarea teritoriului au participat la dezbateri 24 deputaţi. La dezbaterile care au avut loc a participat, în conformitate cu prevederile art.55 din Regulamentul Camerei Deputaţilor, republicat, doamna Sirma Caraman - secretar de stat în cadrul Ministerului Dezvoltării Regionale, Administrației Publice și Fondurilor Europene.


Membrii Comisiei juridice, de disciplină şi imunităţi au dezbătut proiectul de lege în şedinţa din 28 martie 2017. 


La dezbateri au fost prezenţi deputaţi, membri ai Comisiei juridice, de disciplină şi imunităţi, conform listei de prezenţă.


În urma dezbaterilor s-a constatat că la lit.b) alin.(1) al art.25 din Legea nr.230/2007 este reglementată situația specială când, pentru hotărârile cu privire la stabilirea fondurilor de investiții pentru consolidare, reabilitare și modernizare, votul fiecărui proprietar are o pondere egală cu cota-parte din proprietatea comună, și nu o majoritate specială, extraordinară sau unanimitate. Astfel, lit.b) alin.(1) al art.25 din Legea nr.230/2007 reprezintă o derogare de la prevederile lit.a) alin.(1) al art.25 din același act normativ. În acest caz, chiar și în cazurile prevăzute la lit.b), majoritățile care trebuie respectate sunt cele prevăzute la art.24, singura diferență fiind făcută de modul de calcul al voturilor, în acest caz, votul fiecărui proprietar având o pondere egală cu cota-parte din proprietatea comună.
În urma dezbaterilor, membrii celor două Comisii au hotărât, cu unanimitate de voturi, respingerea proiectului de Lege pentru completarea art.25 din Legea nr.230/2007 privind înfiinţarea, organizarea şi funcţionarea asociaţiilor de proprietari.

În raport cu obiectul şi conţinutul reglementării, proiectul de lege face parte din categoria legilor ordinare.
	                                  PREȘEDINTE                                                                                  

